b"\n_START_ARTICLE_\nCloaca Maxima\n_START_PARAGRAPH_\nCloaca Maxima (ogs\xc3\xa5 kalt Maxima Cloaca) \xe2\x80\x93 \xc2\xabhovedkloakken\xc2\xbb \xe2\x80\x93 er et av verdens tidligste avl\xc3\xb8pssystemer. Den var hovedkloakken i Roma. Cloaca Maxima ble bygget av etruskerne p\xc3\xa5 5\xe2\x80\x93600-tallet f.Kr.\n_START_SECTION_\nBygningen av Cloaca Maxima\n_START_PARAGRAPH_\nIf\xc3\xb8lge Livius var det Tarquinius Priscus' ingeni\xc3\xb8rer som var dem som gjorde Forum Romanum mulig ved \xc3\xa5 drenere det myrlendte omr\xc3\xa5det. F\xc3\xb8rst senere p\xc3\xa5 100-tallet ble hvelvingene i Cloaca Maxima bygget. Forum Romanum var sentrum for det offentlige og politiske livet i antikkens Roma._NEWLINE_Forum Romanum l\xc3\xa5 mellom Palatinh\xc3\xb8yden, Kapitolh\xc3\xb8yden, Esquilinh\xc3\xb8yden og Quirinalh\xc3\xb8yden. Cloaca Maxima gikk tvers gjennom Forum Romanum og drenerte omr\xc3\xa5det. Vannet ble f\xc3\xb8rt ut i Tiberelven n\xc3\xa6r den gamle broen, Ponto Rotto._NEWLINE_Ogs\xc3\xa5 Plinius den Eldre beskriver Cloaca Maxima i en av sine b\xc3\xb8ker (36. bok): \xc2\xabI det indre kjemper vannets forskjellige krefter, og likeved st\xc3\xa5r det solide byggverket usvikelig imot; under branner sl\xc3\xa5r nedstyrtende biter mot hvelvingene, bakken ristes av jordskjelv, og likefullt har byggverket gjennom nesten 700 \xc3\xa5r vist seg uforgjengelig\xc2\xbb._NEWLINE_Cloaca Maxima var bygd som t\xc3\xb8nnehvelv, hvor h\xc3\xb8yden var 4,20 meter og bredden var 3,20 meter. Hvelvingene var bygget i 3 lag med tilhugne, kjegleformet tuffstein._NEWLINE_Ellers var de fleste andre avl\xc3\xb8psledninger i gatene utf\xc3\xb8rt som \xc3\xa5pne steinsatte gr\xc3\xb8fter, som senere ble dekket med steinheller._NEWLINE_Kloakkene i Roma ble brukt til \xc3\xa5 ta opp avfall fra de f\xc3\xb8rste etasjene og fra de offentlige latrinene, som l\xc3\xa5 langs ledningsstrekkene. Det var ogs\xc3\xa5 derfor at de rike foretrakk \xc3\xa5 bo i f\xc3\xb8rsteetasjene, hvis de bodde i en insula. De fattigere folkene m\xc3\xa5tte opps\xc3\xb8ke de offentlige latrinene, hvor de mot en mindre avgift til conductores foricarum, kunne bruke dem til deres behov. Vi finner s\xc3\xa5 mange av disse conductores foricarum i regionskatalogene, at det tyder p\xc3\xa5 at det var stor ettersp\xc3\xb8rsel. Hvis de ikke hadde r\xc3\xa5d til denne avgiften, m\xc3\xa5tte de ta til takke med en gj\xc3\xb8dselshaug.\n_START_SECTION_\nGudinnen Cloacina\n_START_PARAGRAPH_\nGudinnen Cloacina, som menes \xc3\xa5 ha forbinnelse til Venus, var den antatte guddommelige beskytter av Cloaca Maxima. Det var bygget et lite tempel til henne p\xc3\xa5 Forum Romanum, muligens som takk for at hun var med til \xc3\xa5 skape Forum Romanum gjennom drenering.\n_START_SECTION_\nBetydningen av Cloaca Maxima\n_START_PARAGRAPH_\nDa etruskerne bygget Cloaca Maxima og drenerte sumpene, m\xc3\xa5 det ha skjedd en sideeffekt. Selv om de ikke selv kjente til sammenhengen mellom malaria og mygg, s\xc3\xa5 reduserte de malariamyggenes levesteder ved \xc3\xa5 fjerne sumpomr\xc3\xa5dene. Det m\xc3\xa5 ha redusert malaria og andre mygg-spredte sykdommer betydelig. Malaria var en av de viktigste d\xc3\xb8ds\xc3\xa5rsakerne i Antikkens Roma."